Vrou glo deur kêrel ontvoer, aangehouŉ Man is in Ventersdorp in Noordwes in hegtenis geneem nadat hy glo sy meisie ontvoer, aangehou en probeer vermoor het. Kapt. Adele Myburgh, woordvoerder van die polisie, sê die vrou se kêrel het haar glo op 29 Maart van haar huis ontvoer. Die vrou beweer sy is met ŉ graaf aangerand, met ŉ das gewurg en in haar kêrel se huis toegesluit. Myburgh sê die vrou se familie het ŉ soektog van stapel gestuur en haar in die man se huis gevind. Die kêrel is Vrydag in hegtenis geneem en sal Maandag in die hof verskyn. Die vrou is na ŉ hospitaal geneem vir behandeling.